送張如瑩
作者：强至
朝代：宋

paragraphs: 柏城親見五雲飛，歸奏嚴宸侍玉墀。
重待三長專筆削，新遷八座總綱維。
却緣關輔初通屬，便向齋壇去把麾。
暫使文星歷東井，方資遠略控西陲。
乖崖今覺詼諧驗，清獻但容龜鶴隨。
巫峽風高送帆席，錦江春動照旌旗。
臨川略應添刀夢，宣室行聞盛德詩。
看取鋒車即西去，巖廊正欲聚皋夔。